རྒྱལ་ཁབ་ཀྱི་རྩ་ཁྲིམས་ཀྱི་ནང་དུ་གྲངས་ཉུང་མི་རིགས་ལ་སོ་སོའི་སྐད་ཡིག་བཀོལ་སྤྱོད་དང་དར་སྤེལ་གྱི་ཐོབ་ཐང་ཡོད་ཅེས་གཏན་ཏུ་འཁེལ་ཞིང་།མི་རིགས་ས་གནས་རང་སྐྱོང་ཁྲིམས་ལུགས་ཀྱིས་རྩ་ཁྲིམས་དགོངས་དོན་དེ་གཞིར་བཞག་ནས་མི་རིགས་ས་ཁུལ་གྱི་སློབ་གསོའི་ལས་དོན་ལ་རྩ་ཁྲིམས་རང་བཞིན་ཅན་གྱི་གཏན་འཁེལ་བྱས་ཡོད།རྩ་ཁྲིམས་དང་མི་རིགས་ས་ཁུལ་རང་སྐྱོང་གི་ཁྲིམས་ལུགས་བཅས་ཀྱི་ནང་དུ་གྲངས་ཉུང་མི་རིགས་ཀྱི་ས་ཁུལ་ལ་དེའི་སློབ་གསོ་ལས་དོན་ལ་བཀོད་འདོམས་བྱེད་པའི་དབང་ཆ་གཞན་གྱིས་དྲིང་མི་འཇོག་པ་ཡོད་པས།གལ་ཏེ་རྒྱའི་སྐད་ཡིག་བོད་ལྗོངས་ནས་དར་སྤེལ་སྔར་བས་ལྷག་པ་ཞིག་བྱེད་དགོས་ན་ཐོག་མར་བོད་རང་སྐྱོང་ལྗོངས་ཀྱི་བོད་སྐད་ཡིག་ལས་དོན་ཀྱི་ཡུལ་ཁྲིམས་ནང་དུ་གཏན་འཁེལ་བྱས་རྗེས་ད་གཟོད་སྲིད་གཞུང་གིས་ཡུལ་ཁྲིམས་ཀྱི་དབང་ཁྱབ་འོག་བྱེད་ཐབས་ཕྲ་ཞིང་ཞིབ་པ་གཏན་འཁེལ་བྱས་ཏེ་ལག་བསྟར་བྱེད་དགོས།